**๖. จุลฺลกาลมหากาล วตฺถุ ๖๑**

“**สุภานุปสฺสึ วิหรนฺตนฺ**ติ อิมํ ธมฺมเทสนํ สตฺถา เสตพฺยนครํ อุปนิสฺสาย สีสปาวเน วิหรนฺโต จุลฺลกาลมหากาเล อารพฺภ กเถสิ ฯ

เสตพฺยนครวาสิโน หิ “จุลฺลกาโล มชฺฌิมกาโล มหากาโล จาติ ตโย ภาตโร กุฏุมฺพิกา ฯ เตสุ เชฏฺฐกนิฏฺฐา ทิสาสุ วิจริตฺวา ปญฺจหิ สกฏสเตหิ ภณฺฑํ อาหรนฺติ ฯ มชฺฌิมกาโล อาภตํ วิกฺกีณาติ ฯ อเถกสฺมึ สมเย เต อุโภปิ ภาตโร ปญฺจหิ สกฏสเตหิ นานาภณฺฑํ คเหตฺวา สาวตฺถึ คนฺตฺวา สาวตฺถิยา จ เชตวนสฺส จ อนฺตเร สกฏานิ โมจยึสุ ฯ เตสุ มหากาโล สายณฺหสมเย มาลาคนฺธาทิหตฺเถ สาวตฺถีวาสิโน อริยสาวเก ธมฺมสฺสวนาย คจฺฉนฺเต ทิสฺวา “กุหึ อิเม คจฺฉนฺตีติ ปุจฺฉิตฺวา ตมตฺถํ สุตฺวา “อหํปิ คมิสฺสามีติ จินฺเตตฺวา กนิฏฺฐํ อามนฺเตตฺวา “ตาต สกเฏสุ อปฺปมตฺโต โหหิ, อหํปิ ธมฺมํ โสตุํ คมิสฺสามีติ วตฺวา คนฺตฺวา ตถาคตํ วนฺทิตฺวา ปริสปริยนฺเต นิสีทิ ฯ สตฺถา ตํทิวสํ ตสฺส อชฺฌาสเยน อนุปุพฺพีกถํ กเถนฺโต ทุกฺขกฺขนฺธสุตฺตาทิวเสน อเนกปริยาเยน กามานํ อาทีนวํ โอการํ สงฺกิเลสญฺจ กเถสิ ฯ ตํ สุตฺวา มหากาโล “สพฺพํ กิร ปหาย คนฺตพฺพํ, ปรโลกํ คจฺฉนฺตํ เนว โภคา น ญาตโย อนุคจฺฉนฺติ, กึ เม ฆราวาเสน, ปพฺพชิสฺสามีติ จินฺเตตฺวา, มหาชเน วนฺทิตฺวา ปกฺกนฺเต, สตฺถารํ ปพฺพชฺชํ ยาจิตฺวา, สตฺถารา “นตฺถิ เต โกจิ อปโลเกตพฺโพติ วุตฺเต, “กนิฏฺโฐ เม อตฺถิ ภนฺเตติ วตฺวา, “เตนหิ อปโลเกหิ นนฺติ วุตฺเต, “สาธุ ภนฺเตติ อาคนฺตฺวา

๖. จุลฺลกาลมหากาล วตฺถุ ๖๒

กนิฏฺฐํ เอตทโวจ “ตาต อิมํ สพฺพํ สาปเตยฺยํ ปฏิปชฺชาติ ฯ “ตุมฺเห ปน ภาติกาติ ฯ “อหํ สตฺถุ สนฺติเก ปพฺพชิสฺสามีติ ฯ โส ตํ นานปฺปกาเรหิ ยาจิตฺวา นิวตฺเตตุํ อสกฺโกนฺโต “สาธุ สามิ ยถาชฺฌาสยํ กโรถาติ อาห ฯ มหากาโล คนฺตฺวา สตฺถุ สนฺติเก ปพฺพชิ ฯ “อหํ ภาติกํ คเหตฺวา ว อุปฺปพฺพชิสฺสามีติ จุลฺลกาโลปิ ปพฺพชิ ฯ อปรภาเค มหากาโล อุปสมฺปทํ ลภิตฺวา สตฺถารํ อุปสงฺกมิตฺวา สาสเน ธุรานิ ปุจฺฉิตฺวา, สตฺถารา ทฺวีสุ ธุเรสุ กถิเตสุ, “อหํ ภนฺเต มหลฺลกกาเล ปพฺพชิตตฺตา คนฺถธุรํ ปูเรตุํ น สกฺขิสฺสามิ, วิปสฺสนาธุรํ ปน ปูเรสฺสามีติ ยาว อรหตฺตา โสสานิกธุตงฺคํ กถาเปตฺวา, ปฐมยามาติกฺกเม สพฺเพสุ นิทฺทํ โอกฺกนฺเตสุ, สุสานํ คนฺตฺวา ปจฺจูสกาเล สพฺเพสุ อนุฏฺฐิเตสุเยว, วิหารํ อาคจฺฉติ ฯ

อเถกา สุสานโคปิกา กาลี นาม ฉวฑาหิกา เถรสฺส ฐิตฏฺฐานญฺจ นิสีทนฏฺฐานญฺจ จงฺกมนฏฺฐานญฺจ ทิสฺวา “โก นุ โข อิธาคจฺฉติ, ปริคฺคณฺหิสฺสามิ นนฺติ ปริคฺคณฺหิตุํ อสกฺโกนฺตี เอกทิวสํ สุสานกุฏิกาย ทีปํ ชาเลตฺวา ปุตฺตธีตโร อาทาย คนฺตฺวา เอกมนฺเต นิลีนา มชฺฌิมยาเม เถรํ อาคจฺฉนฺตํ ทิสฺวา คนฺตฺวา วนฺทิตฺวา “อยฺโย โน ภนฺเต อิมสฺมึ ฐาเน วิหรตีติ อาห ฯ “อาม อุปาสิเกติ ฯ “ภนฺเต สุสาเน วิหรนฺเตหิ นาม วตฺตํ อุคฺคณฺหิตุํ วฏฺฏตีติ ฯ เถโร “กึ ปน มยํ ตยา กถิตวตฺเต วตฺติสฺสามาติ

๖. จุลฺลกาลมหากาล วตฺถุ ๖๓

อวตฺวา “กึ กาตุํ วฏฺฏติ อุปาสิเกติ อาห ฯ “ภนฺเต โสสานิเกหิ นาม สุสาเน วสนภาโว สุสานโคปกานํ วิหาเร มหาเถรสฺส คามโภชกสฺส จ กเถตุํ วฏฺฏตีติ ฯ “กึการณาติ ฯ “กตกมฺมา โจรา สามิเกหิ ปทานุปทํ อนุพนฺธนฺตา สุสาเน ภณฺฑิกํ ฉฑฺเฑตฺวา ปลายนฺติ; อถ มนุสฺสา โสสานิกานํ ปริปนฺถํ กโรนฺติ; เอเตสํ ปน กถิเต, ‘มยํ อิมสฺส ภทฺทนฺตสฺส เอตฺตกนฺนาม กาลํ เอตฺถ วสนภาวํ ชานาม, อโจโร เอโสติ อุปทฺทวํ นิวาเรนฺติ; ตสฺมา เอเตสํ กเถตุํ วฏฺฏตีติ ฯ “อญฺญํ กึ กาตพฺพนฺติ ฯ “ภนฺเต สุสาเน วสนฺเตน นาม อยฺเยน มจฺฉมํสปิฏฺฐติลคุฬาทีนิ วชฺเชตพฺพานิ, ทิวา น นิทฺทายิตพฺพํ, อกุสีเตน ภวิตพฺพํ อารทฺธวิริเยน, อสเฐน อมายาวินา หุตฺวา กลฺยาณชฺฌาสเยน ภวิตพฺพํ, สายํ สพฺเพสุ สุตฺเตสุ วิหารโต อาคนฺตพฺพํ, ปจฺจูสกาเล สพฺเพสุ อนุฏฺฐิเตสุเยว, วิหารํ คนฺตพฺพํ, สเจ ภนฺเต อยฺโย อิมสฺมึ ฐาเน เอวํ วิหรนฺโต ปพฺพชิตกิจฺจํ มตฺถกํ ปาเปตุํ สกฺขิสฺสติ, สเจ มตสรีรํ อาเนตฺวา ฉฑฺเฑนฺติ, กมฺพลกูฏาคารํ อาโรเปตฺวา คนฺธมาลาทีหิ สกฺการํ กตฺวา สรีรกิจฺจํ กริสฺสามิ; โน เจ สกฺขิสฺสติ, จิตกํ อาโรเปตฺวา อคฺคึ ชาเลตฺวา สงฺกุนา อากฑฺฒิตฺวา พหิ ฐเปตฺวา ผรสุนา โกฏฺเฏตฺวา ขณฺฑาขณฺฑิกํ ฉินฺทิตฺวา อคฺคิมฺหิ ปกฺขิปิตฺวา ตุยฺหํ ทสฺเสตฺวา ฌาเปสฺสามีติ ฯ อถ นํ เถโร “สาธุ ภทฺเท, เอกํ ปน รูปารมฺมณํ ทิสฺวา มยฺหํ กเถหีติ อาห ฯ สา “สาธูติ ปจฺจสฺโสสิ ฯ เถโร ยถาชฺฌาสเยน

๖. จุลฺลกาลมหากาล วตฺถุ ๖๔

สุสาเน สมณธมฺมํ กโรติ ฯ จุลฺลกาลตฺเถโร ปน อุฏฺฐาย สมุฏฺฐาย ฆราวาสํ จินฺเตติ, ปุตฺตทารํ อนุสฺสรติ, “อยํ เม ภาติโก อติภาริยํ กมฺมํ กโรตีติ จินฺเตสิ ฯ

อเถกา กุลธีตา ตํมุหุตฺตํ สมุฏฺฐิเตน พฺยาธินา สายณฺหสมเย อมิลาตา อกิลนฺตา กาลมกาสิ ฯ ตเมนํ ญาตโย ทารุเตลาทีหิ สทฺธึ สายํ สุสานํ เนตฺวา สุสานโคปิกาย “อิมํ ฌาเปหีติ ภตึ ทตฺวา นิยฺยาเทตฺวา ปกฺกมึสุ ฯ สา ตสฺสา ปารุปนวตฺถํ อปเนตฺวา ตํ มุหุตฺตมตํ ปณีตปฺปณีตํ สุวณฺณวณฺณํ สรีรํ ทิสฺวา “อิมํ อยฺยสฺส ทสฺเสตุํ ปฏิรูปํ อารมฺมณนฺติ จินฺเตตฺวา คนฺตฺวา เถรํ วนฺทิตฺวา “เอวรูปํ นาม ภนฺเต อารมฺมณํ อตฺถิ, โอโลเกยฺยาถาติ อาห ฯ เถโร “สาธูติ คนฺตฺวา ปารุปนวตฺถํ นีหราเปตฺวา ปาทตลโต ยาว เกสคฺคา โอโลเกตฺวา “อติปณีตเมตํ รูปํ สุวณฺณวณฺณํ, อคฺคิมฺหิ นํ ปกฺขิปิตฺวา มหาชาลาหิ คหิตกาเล มยฺหํ อาโรเจยฺยาสีติ วตฺวา สกฏฺฐานเมว คนฺตฺวา นิสีทิ ฯ สา ตถา กตฺวา เถรสฺส อาโรเจสิ ฯ เถโร คนฺตฺวา โอโลเกสิ ฯ ชาลาย ปหฏปหฏฏฺฐาเน กวรคาวี วิย สรีรวณฺณํ อโหสิ ฯ ปาทา นมิตฺวา โอลมฺพึสุ, หตฺถา ปฏิกุชฺชึสุ, ลลาฏํ นิจฺจมฺมํ อโหสิ ฯ เถโร “อิทํ สรีรํ อิทาเนว โอโลเกนฺตานํ อปริยนฺตีกรํ หุตฺวา อิทาเนว ขยปฺปตฺตํ วยปฺปตฺตนฺติ รตฺติฏฺฐานํ คนฺตฺวา นิสีทิตฺวา ขยวยํ สมฺปสฺสมาโน

๖. จุลฺลกาลมหากาล วตฺถุ ๖๕

**“อนิจฺจา วต สงฺขารา อุปฺปาทวยธมฺมิโน,**

**อุปฺปชฺชิตฺวา นิรุชฺฌนฺติ เตสํ วูปสโม สุโขติ**

คาถํ วตฺวา วิปสฺสนํ วฑฺเฒตฺวา สห ปฏิสมฺภิทาหิ อรหตฺตํ ปาปุณิ ฯ

ตสฺมึ อรหตฺตํ ปตฺเต, สตฺถา ภิกฺขุสงฺฆปริวุโต จาริกญฺจรมาโน เสตพฺยนครํ คนฺตฺวา สีสปาวนํ ปาวิสิ ฯ จุลฺลกาลสฺส ภริยาโย “สตฺถา กิร อนุปฺปตฺโตติ สุตฺวา “อมฺหากํ สามิกํ คณฺหิสฺสามาติ เปเสตฺวา สตฺถารํ นิมนฺตาเปสุํ ฯ พุทฺธานํ ปน อปริจิตฏฺฐาเน อาสนปญฺญตฺตึ อาจิกฺขนฺเตน เอเกน ภิกฺขุนา ปฐมตรํ คนฺตุํ วฏฺฏติ ฯ พุทฺธานํ หิ มชฺฌิมฏฺฐาเน อาสนํ ปญฺญาเปตฺวา ตสฺส ทกฺขิณโต สารีปุตฺตตฺเถรสฺส วามโต มหาโมคฺคลฺลานตฺเถรสฺส ตโต ปฏฺฐาย อุโภสุ ปสฺเสสุ ภิกฺขุสงฺฆสฺส อาสนํ ปญฺญาเปตพฺพํ โหติ; ตสฺมา มหากาลตฺเถโร จีวรปารุปนฏฺฐาเน ฐตฺวา “ตฺวํ ปุรโต คนฺตฺวา อาสนปญฺญตฺตึ อาจิกฺขาหีติ จุลฺลกาลํ เปเสสิ ฯ ตสฺส ทิฏฺฐกาลโต ปฏฺฐาย เคหชนา เตน สทฺธึ ปริหาสํ กโรนฺตา นีจาสนานิ สงฺฆตฺเถรโกฏิยํ อตฺถรนฺติ, อุจฺจาสนานิ สงฺฆนวกโกฏิยํ ฯ อิตโร “มา เอวํ กโรถ, อุจฺจาสนานิ อุปริ ปญฺญาเปถ, นีจาสนานิ เหฏฺฐาติ อาห ฯ อิตฺถิโย ตสฺส วจนํ อสุณนฺติโย วิย “ตฺวํ กึ กโรนฺโต วิจรสิ ? กึ ตว อาสนานิ ปญฺญาเปตุํ น วฏฺฏติ ? ตฺวํ กํ อาปุจฺฉิตฺวา ปพฺพชิโต ? เกน ปพฺพชาปิโตสิ ? กสฺมา อิธาคโตสีติ วตฺวา นิวาสนปารุปนํ อจฺฉินฺทิตฺวา เสตกานิ

๖. จุลฺลกาลมหากาล วตฺถุ ๖๖

วตฺถานิ นิวาเสตฺวา สีเส มาลาจุมฺพฏกํ ฐเปตฺวา “คจฺฉ ตฺวํ, สตฺถารํ อาเนหิ; มยํ อาสนานิ ปญฺญาเปสฺสามาติ ปหิณึสุ ฯ โส นจิรํ ภิกฺขุภาเว ฐตฺวา อวสฺสิโกว อุปฺปพฺพชิตฺวา ลชฺชิตุํ น ชานาติ; ตสฺมา เตน อากปฺเปน นิราสงฺโกว คนฺตฺวา สตฺถารํ วนฺทิตฺวา พุทฺธปฺปมุขํ ภิกฺขุสงฺฆํ อาทาย อาคโต ฯ ภิกฺขุสงฺฆสฺส ปน ภตฺตกิจฺจาวสาเน มหากาลสฺส ภริยาโย “อิมาหิ อตฺตโน สามิโก คหิโต, มยํปิ อมฺหากํ สามิกํ คณฺหิสฺสามาติ จินฺเตตฺวา ปุนทิวสตฺถาย สตฺถารํ นิมนฺตยึสุ ฯ ตทา ปน อาสนปญฺญาปนตฺถํ อญฺโญ ภิกฺขุ อคมาสิ ฯ ตา ตสฺมึ ขเณ โอกาสํ อลภิตฺวา พุทฺธปฺปมุขํ ภิกฺขุสงฺฆํ นิสีทาเปตฺวา ภิกฺขํ อทํสุ ฯ จุลฺลกาลสฺส ปน เทฺว ภริยาโย, มชฺฌิมกาลสฺส จตสฺโส, มหากาลสฺส อฏฺฐ ฯ ภิกฺขูปิ ภตฺตกิจฺจํ กาตุกามา นิสีทิตฺวา ภตฺตกิจฺจมกํสุ, พหิ คนฺตุกามา อุฏฺฐาย อคมํสุ ฯ สตฺถา ปน นิสีทิตฺวา ภตฺตกิจฺจํ กริ ฯ ตสฺส ภตฺตกิจฺจปริโยสาเน ตา อิตฺถิโย “ภนฺเต มหากาโล อมฺหากํ อนุโมทนํ กตฺวา คมิสฺสติ, ตุมฺเห ปุรโต คจฺฉถาติ วทึสุ ฯ สตฺถา “สาธูติ วตฺวา ปุรโต อคมาสิ ฯ คามทฺวารํ ปตฺวา ภิกฺขุสงฺโฆ อุชฺฌายิ “กินฺนาเมตํ สตฺถารา กตํ, ญตฺวา นุ โข กตํ อุทาหุ อชานิตฺวา ?, หิยฺโย จุลฺลกาลสฺส ปุรโต คตตฺตา ปพฺพชฺชนฺตราโย ชาโต, อชฺช อญฺญสฺส ปุรโต คตตฺตา อนฺตราโย นาโหสิ, อิทานิ สตฺถา มหากาลํ นิวตฺเตตฺวา อาคโต, สีลวา โข ปน ภิกฺขุ อาจารสมฺปนฺโน; กริสฺสนฺติ นุ โข ตสฺส ปพฺพชฺชนฺตรายนฺติ ฯ

๖. จุลฺลกาลมหากาล วตฺถุ ๖๗

สตฺถา เตสํ วจนํ สุตฺวา นิวตฺติตฺวา ฐิโต “กึ กเถถ ภิกฺขเวติ ปุจฺฉิ ฯ เต ตมตฺถํ อาโรเจสุํ ฯ “กึ ปน ตุมฺเห ภิกฺขเว จุลฺลกาลํ วิย มหากาลํ สลฺลกฺเขถาติ ฯ “อาม ภนฺเต, ตสฺส หิ เทฺว ปชาปติโย, อิมสฺส อฏฺฐ; อฏฺฐหิ ปริกฺขิปิตฺวา คหิโต กึ กริสฺสติ ภนฺเตติ ฯ สตฺถา “มา ภิกฺขเว เอวํ อวจุตฺถ, จุลฺลกาโล อุฏฺฐาย สมุฏฺฐาย สุภารมฺมณพหุโล วิหรติ, ปปาตตเฏ ฐิตทุพฺพลรุกฺขสทิโส, มยฺหํ ปน ปุตฺโต มหากาโล อสุภานุปสฺสี วิหรติ, ฆนเสลปพฺพโต วิย อจโล วาติ วตฺวา อิมา คาถาโย อภาสิ

**“สุภานุปสฺสึ วิหรนฺตํ อินฺทฺริเยสุ อสํวุตํ**

**โภชนมฺหิ อมตฺตญฺญุํ กุสีตํ หีนวีริยํ**

**ตํ เว ปสหตี มาโร, วาโต รุกฺขํ ว ทุพฺพลํ ฯ**

**อสุภานุปสฺสึ วิหรนฺตํ อินฺทฺริเยสุ สุสํวุตํ**

**โภชนมฺหิ จ มตฺตญฺญุํ สทฺธํ อารทฺธวีริยํ**

**ตํ เว นปฺปสหตี มาโร, วาโต เสลํ ว ปพฺพตนฺติ ฯ**

ตตฺถ **สุภานุปสฺสินฺ**ติ: สุภํ อนุปสฺสนฺตํ ฯ “อิฏฺฐารมฺมเณ มานสํ วิสฺสชฺเชตฺวา วิหรนฺตนฺติ อตฺโถ ฯ โย หิ ปุคฺคโล นิมิตฺตคฺคาหํ อนุพฺยญฺชคฺคาหํ คณฺหนฺโต “นขา โสภณาติ คณฺหาติ, “องฺคุลิโย โสภณาติ คณฺหาติ, “หตฺถา ปาทา ชงฺฆา อูรู กฏิ อุทรํ ถนา คีวา โอฏฺโฐ ทนฺตา มุขํ นาสา อกฺขีนิ กณฺณา ภมุกา ลลาฏํ เกสา โสภณาติ คณฺหาติ, “เกสา โลมา นขา ทนฺตา ตโจ โสภโณติ คณฺหาติ, “วณฺโณ สุโภ, สณฺฐานํ สุภนฺติ คณฺหาติ;

๖. จุลฺลกาลมหากาล วตฺถุ ๖๘

อยํ สุภานุปสฺสี นาม; ตํ เอวํ สุภานุปสฺสึ วิหรนฺตํ ฯ **อินฺทฺริเยสู**ติ: จกฺขาทีสุ ฉสุ อินฺทฺริเยสุ ฯ **อสํวุตนฺ**ติ: จกฺขุทฺวาราทีนิ อรกฺขนฺตํ ฯ **อมฺตญฺญุนฺ**ติ: ปริเยสนมตฺตา ปฏิคฺคหณมตฺตา ปริโภคมตฺตาติ อิมิสฺสา มตฺตาย อชานนโต โภชนมฺหิ อมตฺตญฺญุํ ฯ อปิจ “ปจฺจเวกฺขณมตฺตา วิสฺสชฺชนมตฺตาติ อิมิสฺสาปิ มตฺตาย อชานนโต อมตฺตญฺญุํ ฯ “อิทํ โภชนํ ธมฺมิกํ, อิทํ อธมฺมิกนฺติปิ อชานนฺตํ ฯ  **กุสีตนฺ**ติ: กามพฺยาปาทวิหึสาวิตกฺกวสิกตาย กุสีตํ ฯ **หีนวีริยนฺ**ติ: นิพฺพีริยํ จตูสุ อิริยาปเถสุ วีริยกรณวิรหิตํ ฯ

**ปสหตี**ติ: อภิภวติ อชฺโฌตฺถรติ ฯ **วาโต รุกฺขํ ว ทุพฺพลนฺ**ติ: พลววาโต ฉินฺนตเฏ ชาตํ ทุพฺพลรุกฺขํ วิย ฯ “ยถา หิ โส วาโต ตสฺส รุกฺขสฺส ปุปฺผผลปลฺลวาทีนิปิ ปาเตติ, ขุทฺทกสาขาปิ ภญฺชติ, มหาสาขาปิ ภญฺชติ, สมูลํปิ ตํ รุกฺขํ อุพฺพตฺเตตฺวา อุทฺธมูลํ อโธสาขํ กตฺวา คจฺฉติ; เอวเมว เอวรูปํ ปุคฺคลํ อนฺโต อุปฺปนฺโน กิเลสมาโร ปสหติ; พลววาโต ทุพฺพลรุกฺขสฺส ปุปฺผผลปลฺลวาทิปาตนํ วิย ขุทฺทานุขุทฺทกาปตฺติอาปชฺชนํปิ กโรติ, ขุทฺทกสาขาภญฺชนํ วิย นิสฺสคฺคิยาทิอาปตฺติอาปชฺชนํปิ กโรติ, มหาสาขาภญฺชนํ วิย เตรสสงฺฆาทิเสสาปชฺชนํปิ กโรติ, อุพฺพตฺเตตฺวา อุทฺธมูลํ เหฏฺฐาสาขํ กตฺวา ปาตนํ วิย ปาราชิกาปตฺติอาปชฺชนํปิ กโรติ, สฺวากฺขาตสาสนา นีหริตฺวา กติปาเหเนว คิหิภาวํ ปาเปติ; เอวรูปํ ปุคฺคลํ กิเลสมาโร อตฺตโน วเส วตฺเตตีติ อตฺโถ ฯ

**อสุภานุปสฺสินฺ**ติ: ทสสุ อสุเภสุ อญฺญตรํ อสุภํ ปสฺสนฺตํ,

๖. จุลฺลกาลมหากาล วตฺถุ ๖๙

ปฏิกูลมนสิกาเร ยุตฺตํ, เกเส อสุภโต ปสฺสนฺตํ, โลเม นเข ทนฺเต ตจํ วณฺณํ สณฺฐานํ อสุภโต ปสฺสนฺตํ ฯ **อินฺทฺริเยสู**ติ: ฉสุ อินฺทฺริเยสุ ฯ **สุสํวุตนฺ**ติ: นิมิตฺตคฺคาหาทิวิรหิตํ ปิหิตทฺวารํ ฯ อมตฺตญฺญุตาปฏิปกฺเขน โภชนมฺหิ จ มตฺตญฺญุํ ฯ **สทฺธนฺ**ติ: กมฺมสฺส เจว ผลสฺส จ สทฺทห-นลกฺขณาย โลกิยสทฺธาย เจว ตีสุ วตฺถูสุ อเวจฺจปฺปสาทสงฺขาตาย โลกุตฺตรสทฺธาย จ สมนฺนาคตํ ฯ **อารทฺธวีริยนฺ**ติ: ปคฺคหิตวีริยํ ปริปุณฺณวีริยํ ฯ **ตํ เว**ติ: ตํ เอวรูปํ ปุคฺคลํ ฯ “ยถา ทุพฺพลวาโต สณิกํ ปหรนฺโต เอกฆนํ เสลํ จาเลตุํ น สกฺโกติ; ตถา อพฺภนฺตเร อุปฺปชฺชมาโนปิ ทุพฺพลกิเลสมาโร นปฺปสหติ โขเภตุํ กมฺเปตุํ จาเลตุํ น สกฺโกตีติ อตฺโถ ฯ

ตาปิ โข ตสฺส ปุราณทุติยิกา เถรํ ปริวาเตฺวา “ตฺวํ กํ อาปุจฺฉิตฺวา ปพฺพชิโต ? อิทานิ คิหี ภวิสฺสสิ น ภวิสฺสสีติอาทีนิ วตฺวา กาสายานิ นีหริตุกามา อเหสุํ ฯ เถโร ตาสํ อาการํ สลฺลกฺเขตฺวา นิสินฺนาสนา วุฏฺฐาย อิทฺธิยา อุปฺปติตฺวา กูฏาคารกณฺณิกํ ภินฺทิตฺวา อากาเสน คนฺตฺวา, สตฺถริ คาถา ปริโยสาเปนฺเตเยว, สตฺถุ สุวณฺณ-วณฺณํ สรีรํ อภิตฺถวนฺโต โอตริตฺวา ตถาคตสฺส ปาเท วนฺทิ ฯ

คาถาปริโยสาเน สมฺปตฺตภิกฺขู โสตาปตฺติผลาทีสุ ปติฏฺฐหึสูติ ฯจุลฺลกาลมหากาล วตฺถุ ฯ

\*\*\*\*\*\*\*\*\*\*\*\*